Nálepkovo

Nálepkovo (v minulosti Vondrišel, , , ) je obec na Slovensku v okrese Gelnica. Súčasťou obce je osada Čierna Hora.

 Polohopis a dejiny 
Obec Nálepkovo leží na ľavom brehu rieky Hnilec, do ktorej ústi obcou pretekajúci Železný potok. Ako lokalita sa Wagendrüssel spomína v rokoch 1272 – 1290, keď zemepáni z rodu Máriáši z Markušoviec podporili osídlenie územia nemeckými kolonistami - baníkmi. V roku 1315 sa už jv listine spomína  ako dedina "villa Vagendrüssel". Už v roku 1358 sa stalo samostatným mestom s pozemkovým vlastníctvom a vlastným erbom (skríženými kladivami a kliešťami). V tom čase tu bolo niekoľko štôlní a hámrov. Storočia tu žili spolu Nemci a Slováci, katolíci a protestanti. Spoločne prispeli k zveľadeniu a skrášleniu mesta. Znášali aj neúspechy v ďalšom rozvoji, pretože ťažba a spracovanie rúd sa čoraz viac presúvali do väčších miest. Pred druhou svetovou vojnou malo mesto slovenský názov Vondrisel.  Rímskokatolícky kostol bol postavený v rokoch 1770 – 1781 v barokovom slohu. Evanjelický kostol v roku 1785. Radnica bola postavená koncom 18. storočia a bola prestavaná začiatkom 20. storočia. Nemecká menšina bola evakuovaná na jeseň roku 1944. 1. októbra 1944 bola obec prepadnutá partizánmi brigád Jánošík a Gottwald.

 Pamiatky 
 Rímskokatolícky kostol sv. Štefana, jednoloďová klasicistická stavba so segmentovo ukončeným presbytériom a predstavanou vežou z rokov 1770 – 1781. Kostol prešiel stavebnými úpravami v roku 1895. Nachádza sa tu neskorobarokový hlavný oltár z obdobia vzniku kostola. Kazateľnica a organ pochádzajú z konca 18. storočia. Fasády sú členené lizénami, veža pilastrami, ukončená korunnou rímsou s terčíkom a ihlancovou helmicou.

 Evanjelický kostol, jednoloďová neskorobaroková stavba so segmentovým ukončením presbytéria, bez veže, z roku 1785. V interiéri sa nachádza murovaný klasicistický oltár zo začiatku 19. storočia, empírové lavice z rovnakého obdobia a kazateľnica a krstiteľnica v štýle luiséz z konca 18. storočia. Fasáde kostola dominuje štítové priečelie s prelamovanou rímsou. Polkruhovo ukončené okná majú profilované ostenia s klenákmi. Pri kostole sa nachádza otvorená zvonica. Roku 2022 bola na kostole v osadená pamätná tabuľa venovaná Dietrichovi Bonhoefferovi.
 Radnica, dvojpodlažná bloková stavba na pôdoryse obdĺžnika s osovo umiestnenou vežou z konca 18. storočia. V prvej polovici 20. storočia bola rozšírená. Fasáda radnice je lemovaná nárožným kvádrovaním, veža pilastrami a rímsou s terčíkom s hodinami. Ukončená je zvonovitou helmicou.

 Doprava 
V obci sú k dispozícií až tri zastavenia pravidelnej železničnej dopravy na trati Železničná trať Červená Skala – Margecany: hlavná železničná stanica Nálepkovo a dve menšie zastávky bez obsluhy Tretí Hámor a Nálepkovo - Peklisko. Obec je tak spojená priamym železničným spojením cez Horehronie až s Banskou Bystricou, v opačnom smere s okresným mestom Gelnica.

 Galéria  

 Referencie 

 Iné projekty 

 Externé odkazy 

 Rožňava a okolie- turistické atrakcie v obci


Kategória:Obce okresu Gelnica
Kategória:Banské sídla na Slovensku